Serviciile de informaţii egiptene au modificat termenii unei propuneri de încetare a focului în Gaza pe care Israelul o aprobase deja şi, prin urmare, au zădărnicit posibilitatea de a pune capăt temporar luptelor din enclava palestiniană şi de a elibera ostaticii israelieni în schimbul deţinuţilor palestinieni, a relatat miercuri CNN, citat de EFE.
Qatarul şi Statele Unite, împreună cu Egiptul, sunt principalii mediatori pentru realizarea unui acord de încetare a focului în războiul din Gaza declanşat pe 7 octombrie, după atacul brutal comis de gruparea islamistă palestiniană Hamas pe teritoriul israelian care a făcut peste 1.200 de morţi şi s-a soldat cu răpirea a peste 250 de oameni, duşi cu forţa în Gaza.
Acordul de încetare a focului pe care Hamas l-a anunţat la 6 mai nu era cel pe care qatarienii sau americanii credeau că a fost prezentat grupării islamiste palestiniene şi care fusese aprobat de Israel, au spus sursele pe care CNN nu le identifică.
"Ne-au păcălit pe toţi", a declarat una dintre aceste surse, referindu-se la presupusa intervenţie a serviciilor de informaţii egiptene.
Directorul CIA, Bill Burns, care conducea eforturile americane de a obţine o încetare a focului, se afla în Orientul Mijlociu când a primit vestea că egiptenii au schimbat termenii acordului.
Potrivit CNN, Burns s-a înfuriat şi s-a simţit stânjenit la gândul că situaţia creată îl va face să pară că nu era la curent cu chestiunea sau că israelienii nu au fost informaţi despre aceste schimbări.
Sursele citate au declarat pentru CNN că un înalt oficial al serviciilor secrete egiptene pe nume Ahmed Abdel Khalek a fost responsabil de efectuarea modificărilor.
Abdel Khalek este adjunctul şefului serviciilor de informaţii egiptene Abbas Kamel, omologul lui Burns şi care conduce eforturile de mediere ale Egiptului în discuţiile de încetare a focului.
Potrivit postului de televiziune american, Khalek le-a spus ceva israelienilor şi altceva reprezentanţilor grupării Hamas. Mai multe cereri Hamas au fost incluse în propunerea iniţială pe care Israelul o acceptase deja în mod tacit pentru a obţine aprobarea grupării islamiste palestiniene. Dar nici ceilalţi mediatori şi, ceea ce este şi mai grav, nici israelienii nu au fost informaţi, explică CNN.
"Toate părţile au presupus că egiptenii au prezentat acelaşi document" pe care Israelul îl semnase şi că ceilalţi mediatori, Statele Unite şi Qatar, ştiau, subliniază CNN.
Presa americană menţionează că, trei săptămâni mai târziu, în contextul blocajului discuţiilor de încetare a focului, cei implicaţi se întreabă care sunt motivele care au determinat Egiptul să intervină în acest mod, dat fiind că ţara arabă a servit ani de zile ca intermediar-cheie între Israel şi Hamas, în special cu membri ai grupării islamiste din interiorul Gazei.